Griekwas moet oppas vir 'piesangskil' | Netwerk24
Deur Marnus Kok 15 Julie 2019 20:45
So sê Brent Janse van Rensburg, afrigter van die Poubloues, nadat sy span die KwaZulu-Natallers Vrydagaand in Durban met 37-13 Vrydagaand verras het.
"Ons moet aanhou veg, spanne gaan nou vir ons kom, veral in Kimberley. Dit gaan belangrik wees dat die spelers hieroor nadink en nie te gemaklik raak nie," sê hy.
Enver Brandt in Vrydag se wedstryd teen die Haaie in Durban. Foto: Gallo Images
Die Griekwas speel Vrydag in die Diamantstad vir die Pumas gasheer en Janse van Rensburg besef terdeë dat hy sy spelers gefokus moet hou.
In 2017 het die Poubloues met die Westelike Provinsie in Kimberley afgereken, net om skaars 'n week later teen die einste Pumas vas te val. Janse van Rensburg was hoeka toe nog die Laevelders se breier.
"Die spelers moenie te gemaklik raak nie, wanneer dit gebeur kom die piesangskil. Dit is 'n les wat ons moet leer. Daar is slegs een ronde van wedstryde en ons moet so vinnig as moontlik van daardie oorwinning (teen die Haaie) vergeet," sê hy.
Die Poubloues het Maandag na die oefenveld teruggekeer en volgens Janse van Rensburg is daar baie aspekte wat kan verbeter.
"Ons sal moet kyk na hoe ons skoppe opvolg en ook aan ons werk op die aanval. Daar sal ook gekyk moet word na wat die Pumas kan bied."
Die Laevelders sal natuurlik wil vergoed vir hul nederlaag teen die Griekwas verlede maand in die eindstryd van die SuperSport-uitdaagreeks.
Tog sê Jimmy Stonehouse, afrigter van die Pumas, daar is nie sprake van wraak nie.
"Nee wat, met elke wedstryd is die lei skoon. Vir ons gaan dit belangrik wees om punte te kry om 'n kans te staan om die halfeindstryd te haal."
Daar sal minstens een verandering aan die Griekwas se span wees, met die vleuel Enver Brandt wat 'n skouerbesering opgedoen het. Hy het Maandag 'n spesialis gaan sien om die erns van die besering te bepaal.
Anthony Volmink, wat teen die Haaie op heelagter diens gedoen het, kan straks na vleuel skuif, met Eduan Keyter wat dan die laaste vesting kan beman.